Money for Nothing

Money For Nothing הוא שיר רוק מאת מארק נופלר וסטינג, שבוצע על ידי להקת דייר סטרייטס באלבומם Brothers in Arms, שיצא בשנת 1985. בנוסף לאלבום זה, יצא השיר גם באלבומי האוסף של הלהקה. הזמר הקומיקאי וירד אל ינקוביק ביצע גרסה פארודית של השיר בשם "The Beverly Hillbillies", עם מילות שיר הנושא של הסדרה "הבוורלי הילבילים".

הפקה 
מילות השיר נכתבו מנקודת מבטו של עובד בחנות למוצרי חשמל, איש צווארון כחול, שמסתכל בקנאה בכוכב רוק המופיע על הטלוויזיות שבחנות. בהתאם לנקודת מבט זו נכתב השיר בלשון גסה ובלתי תקנית, הכוללת מספר ביטויים בוטים כנגד הזמר שעל המרקע, בין השאר: "המתרומם הקטן הזה עם העגיל והאיפור" (כלפי הזמר), ו-"דופק כמו שימפנזה על התופים" (כלפי המתופף). שם השיר (Money For Nothing - כסף בשביל לא־כלום) גם הוא חלק משורה אותה אומר העובד בקנאה - "(כוכב הרוק מקבל) כסף בשביל לא־כלום, בחורות בחינם". בחלק השני של השיר גם מביע העובד צער על כך שלא עשה זאת בעצמו ("הייתי צריך ללמוד לנגן על גיטרה/הייתי צריך ללמוד לתופף"). הביטויים ההומופוביים והבוטים בשיר גררו ביקורת מצד קבוצות שונות.

ההשראה לשיר, על פי מארק נופלר, באה כשהיה בחנות למוצרי חשמל ושמע עובד שאמר "Money For Nothing", כשראה קליפ בטלוויזיה.

סטינג, אשר ביקר באולפני ההקלטה בזמן שדייר סטרייטס הקליטה שם את השיר, הוזמן על ידי חברי הלהקה לבצע את קולות הרקע בשיר. הוא מופיע בקרדיטים של כתיבת השיר למרות שלטענת סטינג השורה היחידה שהוסיף היא "I want my MTV" (אותה הוא שר לפי המנגינה של שירו "Don't Stand So Close to Me")

השיר, שיצא כסינגל עם יציאת האלבום, הפך במהרה לאחד הלהיטים המוכרים והמצליחים ביותר של להקת דייר סטרייטס. מכירות האלבום "Brother in Arms", בו הופיע השיר יחד עם מספר להיטים נוספים זינקו אל מעל 20 מיליון עותקים, ויחד איתן - גם הלהקה, שהפכה ללהקה המצליחה ביותר של אמצע שנות ה-80. הקליפ לשיר היה זה שפתח ב-1 באוגוסט 1987 את שידורי תחנת MTV אירופה (שגם מוזכרת בשיר עם השורה החוזרת בתחילת ובסוף השיר - "I want my MTV").

הקליפ של השיר היה הקליפ הראשון שנוצר בעריכה ממוחשבת, אשר הוצג ב-MTV.

בזמן הופעות חיות, הזמר סטינג מרבה לבצע את השיר עם הלהקה (דוגמה בולטת לכך היא ה-Live aid).

השיר עלה לאתר יוטיוב ב-23 בפברואר 2010, ונכון ליוני 2022 צבר השיר למעלה מ-107 מיליון צפיות.

קישורים חיצוניים

דייר סטרייטס
שירים באנגלית
וידאו קליפים שבוימו על ידי סטיב ברון
וידאו קליפים מונפשים
שירים על טלוויזיה
שירים על כסף
שירים על מוזיקת רוק
שירים על צרכנות
מחלוקות הקשורות ללהט"ב במוזיקה
מחלוקות סביב טענות לתועבה במוזיקה
שירי פופ רוק
סינגלים שהגיעו למקום הראשון במצעד הבילבורד הוט 100
סינגלים שהגיעו למקום הראשון במצעד הרוק המיינסטרימי
סינגלים שהגיעו למקום הראשון במצעד הסינגלים של RPM
סינגלים שהגיעו למקום הראשון במצעד 100 סינגלי הפופ של קאש בוקס
זוכי פרס הווידאו קליפים של MTV לקליפ השנה
סינגלים בהוצאת וורנר רקורדס